**Huszadik őszét kezdi a Müpa**

**Világhírű zenekarok, sztárszólisták, a hazai művészeti élet legjobbjai és a közkedvelt fesztiválok is helyet kapnak a Müpa műsorán. Les Amazones D’Afrique, Brian Blade & The Fellowship Band, Honeybeast, Hiperkarma – pár név ízelítőül az őszi-téli könnyűzenei és jazzkínálatból. A klasszikus zene kedvelői számára is bőséggel akad majd program: fellép a Philip Glass Ensemble, Elīna Garanča, Philippe Herreweghe és együttesei, Hilary Hahn, Mikko Franck és a Francia Rádió Filharmonikus Zenekara. Daniele Gatti és a Drezdai Staatskapelle Frank Peter Zimmermann-nal koncertezik, az idén 80 éves Ton Koopman ünnepi turnéjával érkezik, Fischer Ádám a 75. születésnapját, a Talamba és a Vujicsics együttes fennállásuk 25. és 50. évfordulóját ünneplik a Müpában.**

**Az évad művészei Kelemen Barnabás és Snétberger Ferenc lesznek.**

Hagyományaihoz híven idén is jazzel búcsúztatja a nyarat a Müpa: a **JazzTime** fesztivál keretében *Jazz Side Story Symphonic* címmel **Szőke Nikoletta, Gájer Bálint és a Danubia Zenekar** ad közös koncertet, **Kozma Orsi** *Csillogó fekete lemezeken*című estjén magyar popdívák dalait hozza el, míg a spanyol multiinstrumentalista, **Andrea Motis** a **Csapó Krisztián Quintet** partnereként nyűgözi le a közönséget. Ugyancsak örülhetnek a jazz és a könnyedebb műfajok rajongói a Budapesti Fesztiválzenekar és a Müpa 2013-ban indult tematikus fesztiváljának: az **Európai Hidak** idén ősszel a brüsszeli művészeti élet kiválóságait csábítja Budapestre. A **Brussels Jazz Orchestra & Philip Catherine, Bert Joris, David Linx**, a **Zap Mama**, **Selah Sue**, a **Gaïsha** és a **TaxiWars** koncertjein túl kiállítás és belga kapcsolódású kultfilmek vetítései színesítik a programot.

A jazz, a világ- és könnyűzene hazai és nemzetközi ászai persze az ezt következő hónapokban is gyakran váltják egymást a Müpa termeiben. A legendás amerikai jazzdobos, **Brian Blade** korábban Wayne Shorter és Brad Mehldau oldalán lépett fel a Müpában, 1998 óta létező, **Fellowship Band** nevű saját formációjával – amelyben egyébként **Kurt Rosenwinkel** gitározik – azonban most először zenél a Bartók Béla Nemzeti Hangversenyteremben. A magyarországi szerb és horvát falvak szájhagyomány útján megőrzött népzenéjét a szélesebb közönséggel megismertető és megszerettető legendás együttes, az idén ötven éve alakult **Vujicsics** jubileumi koncertje a Balkán és a mediterrán vidék népzenei és régizenei tradícióiból kiinduló zenei utazásra invitál, az útitársak között megtaláljuk mások mellett a **Söndörgő** együttest, **Farkas Zoltán Batyut** és **Lukács Miklós** cimbalomművészt is.

A hazai pop-rock-színtér egyik kedvenc, közel két évtizede létező formációja, a **Honeybeast** mindig előáll valami zsongító újdonsággal; novemberi, *Cinema Trip* címet viselő koncertjük egyik érdekessége a színpad hátsó részét félkörívben kitöltő, a dalok valós és képzeletbeli helyszíneit megjelenítő, 3D-hatást keltő vetítés lesz. Huszonnégy éve robbant be a magyar alternatív zenei szcénába a mára kultikus együttessé vált **Hiperkarma**, amelynek akusztikus koncertjén az eddig megjelent dalok közül éppen huszonnégy lesz hallható kamarazenei átiratban: jönnek a legnagyobb slágerek és balladák, de elhangzik pár ritkán játszott szám is. Hamisítatlan női energiák töltik majd be a teret a tíz éve Bamakóban alakult **Les Amazones D’Afrique** koncertjén. A felvillanyozó, egyszerre erőteljes és simogató harmóniákkal teli afropopban utazó all-star együttes a zenén keresztül szól olyan fontos kérdésekről, mint a szólásszabadság vagy a nemek egyenjogúsága.

A klasszikus zenét kedvelők számára is bőven tartogat örömteli eseményeket az őszi-téli időszak. A **Philip Glass Ensemble** mindjárt két koncerttel is készül: a kísérletező szellemű rendező, Godfrey Reggio*Koyaanisqatsi – Kizökkent világ* és *Naqoyqatsi – Erőszakos világ* című filmjéhez komponált alkotásokat két egymást követő szeptemberi estén élvezheti – ráadásul utóbbit itthon először – a közönség. A világhírű, Kossuth-díjas karmester, **Fischer Ádám** szeptemberben tölti be 75. életévét, e jeles évfordulót pedig – hatalmas megtiszteltetés – a Müpában, Haydn-, Richard Strauss- és Wagner-művekkel ünnepli, méghozzá **Magdalena Anna Hofmann**, **Schöck Atala** és a **Magyar Rádió Művészeti Együttesei** társaságában. Kerek jubileumra készül a historikus régizenei előadópraxis egyik legkiemelkedőbb képviselője, a holland karmester, csembaló- és orgonaművész, **Ton Koopman** is, aki éppen idén 80 éves. Ünnepi turnéjára természetesen nagy múltú saját együttesei, az **Amszterdami Barokk Zenekar és Kórus** kísérik, Händel *Eszter* című oratóriumának címszerepében **Julia Lezsnyeva** lép a Bartók Béla Nemzeti Hangversenyterem színpadára. A 25 éve alakult **Talamba Ütőegyüttes** is parádés módon ünnepel, születésnapi műsorukban nem csupán Muszorgszkij idén 150 éves legendás művének, az *Egy kiállítás képeinek* 21. századi feldolgozását vezetik elő, de az est második részére csatlakozó **Sena Dagaduval** és a **Cantemus Vegyeskarral** azt is megmutatják, milyen kirobbanó hatása lehet az ütőhangszerek és hatvan emberi hang harmóniájának. Korunk egyik legkeresettebb operaénekese, a Salzburgtól Bécsig, Párizstól New Yorkig ünnepelt **Elīna Garanča** estjén francia operák és spanyol zarzuelák részletei, valamint nápolyi dalok mellett Berlioz, Massenet, Saint-Saëns, Lecuona és ifj. Johann Strauss zenekari darabjai csendülnek fel Karel Mark Chichon vezényletével.

A nemrégiben elhunyt **Eötvös Péterre** egy életművéhez méltó koncerttel emlékeznek. A Szent István-renddel kitüntetett, kétszeres Kossuth-díjas komponista műveiből a hazai jazzélet kiemelkedő művészeinek előadásában hallhatnak válogatást az érdeklődők. Az estén egy ősbemutató is elhangzik: a 2002-es, Jean Genet drámája alapján írt opera, a *Le Balcon* zenéjéből készült zenekari szvit hangszerelését **Fekete-Kovács Kornél** készítette.

A világ egyik legrégebbi együtteseként jegyzett **Drezdai Staatskapelle** új művészeti vezetőjével, **Daniele Gattival** érkezik, vendégként pedig korunk egyik legelismertebb hegedűvirtuóza, **Frank Peter Zimmermann** csatlakozik hozzájuk. Novemberben visszatér a Müpa közönségének egyik legkedveltebb karmestere, **Philippe Herreweghe**,hogy saját, nagy elismerést kivívott műhelyei, a **Collegium Vocale Gent** és az **Orchestre des Champs-Elysées** élén ezúttal Beethoven műveit vezényelje, szólistaként **Kristian Bezuidenhout**, a régi billentyűs hangszerek specialistája működik közre. **Mikko Franck** és a **Francia Rádió Filharmonikus Zenekara** a romantika három arcát mutatja meg Berlioz, Csajkovszkij és César Franck egy-egy magával ragadó művén keresztül, a szólista pedig az egykori csodagyerekből mára nagy formátumú előadóvá érett hegedűművész, **Hilary Hahn** lesz. A karácsonyi ünnepek közeledtével az 1670-es alapítású **Cambridge-i St John’s College Kórusának** estje segíti az adventi hangolódást **Christopher Gray** vezényletével.

Hagyományaihoz híven a Müpa idén is bejelentette **az évad művészeit**: az intézmény ezúttal két merőben eltérő stílusban alkotó, kivételes személyiséget választott a Kossuth- és Liszt Ferenc-díjas **Snétberger Ferenc** jazzgitáros, zeneszerző és zenei tehetséggondozó, valamint az ugyancsak Kossuth- és Liszt-díjjal kitüntetett **Kelemen Barnabás** hegedűművész személyében. A következő időszakban mindkettejükkel több alkalommal találkozhat a közönség.

Nem maradhatnak el a kiemelkedő népszerűségnek örvendő tánc- és újcirkusz-produkciók sem, a **Pécsi Balett** *Faust, az elkárhozott* címmel mutatja be a budapesti közönségnek új táncdrámáját, a **Recirquel** látványos *cirque danse* előadásai közül továbbra is látható lesz az *IMA*, októbertől pedig már az újjászületés mítoszát kutató vadonatúj előadás, a ***Paradisum*** várja az érdeklődőket.

A Müpa kiemelt figyelemmel fordul a jövő koncertlátogatói felé, ezért programkínálatában a felnőtteknek szóló események mellett minden szezonban gyerekek és kamaszok számára megálmodott koncertek és előadások egész sora várja a családokat és iskolás csoportokat. Az **Operamatiné** sorozat keretében visszatér sokak kedvence, a ***Szaffi****,*a **Matinékoncertek** sorában ***Európa ízei*** kerülnek terítékre, míg a karácsonyi időszakban ismét a **Magyar Állami Népi Együttes** ***Csodaváró Betlehemes*** címűszínpompás táncjátéka varázsol majd el kicsiket és nagyobbakat.

Továbbra is érdemes csatlakozni a Müpa egyre bővülő családjához, az intézmény hagyományaihoz híven ugyanis elsőként a **Müpa+ hűségprogram** tagjai kapnak lehetőséget az elővásárlásra. **Április** **24-én,** **szerdán 10 órától** **a** **platina, 25-én, csütörtökön 10** **órától az arany,** **14 órától pedig az ezüst szint tagjai számára nyílik meg az elővásárlási lehetőség a meghirdetett programokra,** míg az **alapszint** tagjai és a **nagyközönség** április **26-án, pénteken 10 órától** válthatja meg belépőit. A most meghirdetett programokon túl a 20. születésnapjára készülő Müpa természetesen a jövőben további nagyszabású programokkal is készül, így aki nem szeretne lemaradni semmiről, az mindenképpen kövesse az intézmény [**Facebook-oldalát**](https://www.facebook.com/MupaBudapest) és iratkozzon fel a **hírlevelére** is!

A most bejelentett produkciókról bővebben itt olvashat:

<https://mupa.hu/jegyek-berletek/huszadik-oszunk-programjai>

**Müpa**

A Müpa Magyarország egyik legismertebb kulturális márkája és egyik legmodernebb kulturális intézménye, mely egyedülálló módon fogja össze a különböző művészeti ágakat: helyet ad komoly-, kortárs, könnyű- és világzenének, jazznek, operának, újcirkusznak, táncnak, irodalomnak, filmnek egyaránt. A Müpát 2005-ben azért hívták életre, hogy magas színvonalú, minőségi kulturális eseményeket kínáljon változatos műfajokban. Az intézmény alapvető feladata, hogy a hazai és európai művészeti hagyományok tiszteletben tartásával új irányokat és irányzatokat is bemutasson és közérthetővé tegyen, s az ínyenc és a szélesebb közönség számára is befogadható, magas szintű élményt biztosítson. A Müpa a hazai és nemzetközi élvonalba tartozó művészek előadásain túl új művek létrehozását is kezdeményezi és támogatja. Kiemelt szerepet játszik a nemzetközi kulturális kapcsolatok ápolásában, a hazai kulturális célok megvalósításában, illetve a magyar előadóművészek nemzetközi megismertetésében. Tevékenysége jelentősen hozzájárul ahhoz, hogy a jövő nemzedékének fiataljai is egyre szélesebb körben váljanak tudatos kultúrafogyasztó felnőttekké. Mindezt inspiráló, párbeszédet generáló, kérdéseket felvető művészeti eseményekkel és szolgáltatásokkal, élményre, kreativitásra és interakcióra építő újszerű programok bemutatásával teszi.

További információ:  
Müpa Kommunikáció  
E-mail: [sajto@mupa.hu](mailto:sajto@mupa.hu)